Source: http://www.raamatupidaja.ee/uudised/2009/04/08/kasulik-info-aktsiaseltsi-kohta
Timestamp: 2019-01-20 17:36:38+00:00

Document:
Kasulik info aktsiaseltsi kohta - Raamatupidaja
Kasulik info aktsiaseltsi kohta
Käesolevaga anname kokkuvõtva ülevaate aktsiaseltsiga seotud dokumentatsiooni õiguslike aktide kohta Äriregistri seisukohalt.
1. Notar on ettevõtja ja registriosakonna vahendaja
Teil on õigus nõuda notarilt, kes tõestas või kinnitas kandeavalduse, et ta sama tasu eest esindaks Teid asjaajamises kohtu registriosakonnas, sh edastaks dokumente (vt notariaadiseaduse § 30 lg 2, tsiviilkohtumenetlus seadustiku § 593 lg 4). Lisaks on notaril osalejate taotlusel õigus ja kohustus koostada ja edastada aktsiaseltsi aktsiate Eesti väärtpaberite keskregistris (EVK) registreerimise taotlus, rahvastikuregistrile elukohaandmete muutmise teade ja notariaadimäärustiku lisas 1 nimetatud tegevusloa, litsentsi ja registreeringu taotlus (vt notariaadimäärustiku § 351 lg 1).
Asutamislepingu tõestamisel kontrollib notar kahtluse korral, kas asutajail on õigus lepingus näidatud aadressi kasutada.
Kohtu registriosakonnale kande tegemiseks esitatud avaldus peab olema notariaalselt kinnitatud või esitatud digitaalallkirjastatult võrgulehehttps://ettevotjaportaal.rik.ee/kaudu.
Allkirju ja ärakirju võib lisaks notarile kinnitada valla- ja linnasekretär ja konsulaaresindaja.
Allkirja ja ärakirja võib kinnitada ka pädev välismaine ametiisik, kui tema volitusi kinnitatakse legaliseerimisega või apostilliga.
Avaldusele lisage kande eest lõivu tasumise tõend (Rahandusministeeriumi konto: SEB 10220034796011, Swedbank 221023778606). Ülekannet tehes märkige ühingu ärinimi ja registrikood, kelle eest lõiv tasuti, koos toimingu nimetusega (AS Siimu Sadam äriregistri kanne) ning viitenumber: Viru Maakohtus 2900076433; Pärnu Maakohtus 2900072372, Harju Maakohtus 2900076420, Tartu Maakohtus 2900072709. Asutamise puhul näidake maksekorraldusel ära ka notariaalse asutamistehingu tõestamistoimingu number (see number on kirjas asutamislepingu notariaalaktis või notariaalmärkes).
Juba äriregistrisse kantud andmete muutmiseks tuleb esitada digitaalallkirjastatud või notariaalselt kinnitatud avaldus. Avaldusele tuleb lisada selle aluseks olev otsus, protokoll jm vajalikud lisadokumendid. Täpse loetelu leiate äriseadustikust (vt § 297 lg 3, 300 lg 2, 304, 318 lg 5, § 321 lg 4 jm nõudeid).
Alates 22.12.2008 kehtib uus kord aktsiaseltsi nõukogu liikmete valimisele juhul, kui tegemist on aktsiaseltsiga, millel on ainult üks aktsionär või kui lisaks temale on aktsionäriks vaid aktsiaselts ise (ÄS § 305 lg 1), samuti kehtib selline uus kord ka juhul, kui aktsionäre on rohkem, kuid nad võtavad otsuseid vastu ÄS § 305 lõikes 2 sätestatud viisil. Kui aktsionäride otsus on aluseks nõukogu liikme valimisele, välja arvatud nõukogu liikme ametiaja pikendamise korral, siis peab ühe aktsionäri allkiri olema notariaalselt kinnitatud. Allkirja notariaalset kinnitamist asendab otsuse digitaalallkirjastamine eelmises lauses nimetatud isiku poolt. Uus kord ei kehti tavapärasele otsuste vastuvõtmise korrale aktsiaseltsi üldkoosolekul. Üldkoosolekul nõukogu liikmete valimine toimub ka edaspidi notariaalselt tõestatud vormis.
4. Muud asjaolud, millest tuleb kohtu registriosakonnale teatada
(need dokumendid köidetakse toimikusse, registrisse kannet ei tehta, riigilõivu ei võeta, esitamata jätmine on karistatav):
nõukogu liikmete muutumisest tuleb teatada 5 päeva jooksul. Teatamiseks tuleb saata nõukogu uus nimekiri. Selles tuleb lisaks isikuandmetele näidata ka liikme volituste alguskuupäevad. Nimekirjale lisatakse aktsionäride üldkoosoleku notariaalselt tõestatud protokoll ja nõukogu uue liikme nõusolek ameti vastuvõtmise kohta (vt § 318 lg 5). Andmete muutmisest võib registripidajat teavitada elektrooniliselt https://ettevotjaportaal.rik.ee/ kaudu. Kui aktsionäride üldkoosoleku otsus nõukogu liikme valimise või tagasikutsumise kohta on notariaalselt tõestatud, esitab nõukogu nimekirja muudatused registrit pidavale kohtule protokolli tõestanud notar (vt § 304 lg 7, § 318 lg 51).
audiitorite muutumisest tuleb teatada 5 päeva jooksul. Teatamiseks tuleb saata audiitorite uus nimekiri. Nimekirjas tuleb lisaks isikuandmetele näidata ka audiitortegevuse õiguslik alus. Nimekirjale tuleb lisada audiitori kirjalik nõusolek ameti vastuvõtmise kohta (vt § 328 lõiked 1 ja 3). Andmete muutmisest võib registripidajat teavitada elektrooniliselt https://ettevotjaportaal.rik.ee/ kaudu.
juhatuse ja nõukogu poolt kinnitatud majandusaasta aruande lihtärakiri koos kasumi jaotamise ettepaneku ja audiitori järeldusotsusega tuleb esitada 6 kuu jooksul pärast majandusaasta lõppu. Aastaaruandeid saab esitada ka elektrooniliselt aadressi https://ettevotjaportaal.rik.ee/ kaudu – kas digitaalallkirjaga või analoogselt tulumaksudeklaratsiooniga Interneti-pankade kaudu. Aruande elektroonilise esitamise puhul võimaldatakse aruanne esitada ühel juhatuse liikmel, likvideerijal või pankrotihalduril. Aruandele peab elektroonilise kinnituse andma ka audiitor. Aruandes tuleb ära näidata aktsiaseltsi sidevahendid ning Interneti-kodulehekülje aadress.
tegevusalad kajastatakse majandusaasta aruandes. Aruande lisana esitatakse kuni 10 suuremat tegevusala müügitulu järgi. Tegevusala ei saa sõnastada vabalt, vaid see tuleb näidata vähemalt Eesti majanduse tegevusalade klassifikaatori (http://www.rik.ee/e-ariregister/emtak) neljanda taseme järgi sõnastatult.
kui seltsi jääb üksainus aktsionär, peab juhatus sellest viivitamatult registriosakonda teatama (teadaandes tuleb näidata ainuaktsionäri nimi, aadress, isiku- või registrikood – vt § 289.1).
ühe allkirja kinnitamise eest 10 krooni;
avalduse sisulise tõestamise eest 50 krooni (hõlmab ka projekti koostamist ja konsultatsiooni ning teavet kande eest makstava riigilõivu suuruse kohta);
soovi korral kande tegemiseks vajalike dokumentide edastamine registriosakonnale ning kande- või kohtumääruse notaribüroost väljastamine on tasuta;
üldkoosoleku protokolli tõestamisel notari tasu seaduse §-s 22 ettenähtud tabeli alusel. Tehinguväärtuseks on ¼ aktsiakapitalist. Tasu alampiiriks on 500 ja ülempiiriks 3000 krooni (pluss käibemaks, tunnitasu väljaspool notaribürood tehtud toimingu eest 60 krooni ning sõidukulud).
aktsiaseltsi registrisse kandmise eest 2200 krooni;
aktsiaseltsi ümberkujundamise eest vastavalt riigilõivuseaduse §-le 60;
muude registrisse kantud andmete muutmise eest 280 krooni;
lõivuvabastused on sätestatud riigilõivuseaduse §-s 23. Kohtu registriosakonnas saab riigilõivu maksta ka pangakaardiga.
tegevusala kajastamine äriregistris ei anna Teile automaatselt õigust sellega tegelemiseks, kui eriseadus esitab täiendavaid nõudeid (näiteks kaubandustegevuse seadus nõuab müügikoha registreerimist omavalitsuses, ehitusseadus nõuab ehitusettevõtja registreeringut, ühistranspordiseadus nõuab ühistranspordi- või taksoveoluba jne.)
aktsiaselts võib lisaks oma aadressile teatada registripidajale ühe isiku Eesti aadressi, millele kohus saab sellele isikule ettevõtja menetlusdokumente kätte toimetada. Nimetatud aadress kantakse registrikaardile.
äriregistri andmete muutumisel, muu hulgas juhatuse liikmete ja likvideerijate nimetamisel ja tagasikutsumisel, nende esindusõiguse muutumisel ning äriühingu lõpetamisel tuleb viitamata esitada avaldus äriregistrisse kantud andmete muutmiseks.
kohtu registriosakonnale valeandmete esitamise või ettenähtud andmete esitamata jätmise eest võib trahvida igat juhatuse liiget 5000 kuni 50000 krooni suuruse trahviga. Trahvimist võib korrata, kuni vastav puudus on kõrvaldatud. Praktikas tehakse enamik trahve valeaadressi või majandusaasta aruande esitamata jätmise eest.
aktsiakapital loetakse suurendatuks ning uutest aktsiatest tulenevad õigused tekkinuks alles pärast kapitali suurendamise kandmist äriregistrisse. Sama kehtib ka aktsiakapitali vähendamisel. Aktsiakapitali suuruse muutmine tuleb vormistada ka EVK-s. Lisaks tuleb ka ühinemisest, jagunemisest ja ümberkujundamisest enne muudatuste tegemist äriregistris EVK-d teavitada.
aktsiakapitali tingimusliku suurendamise korral loetakse aktsiakapital suurendatuks aktsia väljaandmisest alates, mitte alates äriregistrisse kandmisest.
aktsiaselts, mille netovara (bilansi aktiva miinus passivas näidatud kohustused) langeb alla poole aktsiakapitalist või alla 400 000 kr või mis ei esita majandusaasta aruannet, kuulub sundlõpetamisele.
aktsiaseltsi netovara ei tohi langeda alla poole aktsiakapitalist, mitte mingil juhul aga alla seadusega lubatud aktsiakapitali alampiiri. Vastasel juhul peab juhatus kutsuma kokku üldkoosoleku, otsustamaks uute vahendite kaasamist, ühinemise, ümberkujundamise, lõpetamise vm.
kui Te olete kande tegemiseks dokumendid kohtu registriosakonnale esitanud, siis võite kuni kande või kandemääruse tegemiseni ümber mõelda ja esitada avalduse tagasivõtmise avalduse (näidates ära tagasivõtmise põhjuse). Sel juhul registrikannet ei tehta, kuid esitatud dokumente ja makstud riigilõivu ei tagastata. Avaldusele lisatud dokumendi võib avaldaja taotluse alusel mõjuva põhjuse korral kohtu loal tagastada, kuid sel juhul jääb registritoimikusse avaldaja kulul tehtud ja registripidaja kinnitatud ärakiri.
Uuendatud jaanuar 2009
URL: http://www.raamatupidaja.ee/uudised/2009/04/08/kasulik-info-aktsiaseltsi-kohta

References: § 30
 § 593
 § 351
 § 297
 § 321
 § 305
 § 305
 § 318
 § 304
 § 318
 § 328
 § 289
 kohus